b'\n_START_ARTICLE_\nMira Dobravec\n_START_SECTION_\n\xc5\xbdivljenje\n_START_PARAGRAPH_\nMira Dobravec (rojena Krivec) je \xc5\xa1tudirala slavistiko in etnologijo. Delala je kot korektorica, kot urednica internih glasil, kot kulturna animatorka v tovarnah in kot urednica rubrik v dnevnem tisku. Urejala je Zvezdice, otro\xc5\xa1ko stran v mese\xc4\x8dni prilogi Dru\xc5\xbeine. Leta 1996 je postala urednica otro\xc5\xa1ke revije Mavrica in uredila 100 \xc5\xa1tevilk.  Ustanovila je Dru\xc5\xa1tvo prijateljev otrok Mavrica.\n_START_SECTION_\nDelo\n_START_PARAGRAPH_\nPrva objava - anonimna - je reporta\xc5\xbea \xc5\xa1tudentov iz leta 1966 v tedniku Dru\xc5\xbeina. Redno je za\xc4\x8dela objavljati v mese\xc4\x8dni prilogi Dru\xc5\xbeine - Na\xc5\xa1a dru\xc5\xbeina - okoli leta 1985. Pisala je otro\xc5\xa1ke zgodbe za Pisani cekar (nekdanjo prilogo Dru\xc5\xbeine), etnolo\xc5\xa1ki pregled praznikov, opise svetnikov in \xc4\x8dlanke za revijo Mavrica. V Novi slovenski zavezi je napisala prispevek Jaz, partizani in drugi._NEWLINE_Prispevki so bili podpisani z md ali M.D., s psevdonimom Irena Sever ali pa niso bili._NEWLINE_Na Radiu Slovenija 1 je objavila zgodbe v Literarnem nokturnu in Lahko no\xc4\x8d, otroci. Pisala je tudi nadaljevanja o Ireneju Frideriku Baraga za Radio Trst. V Bo\xc5\xbejih stezicah (\xc4\x8dasopis za otroke v Argentini) objavljajo njene zgodbe in igre._NEWLINE_Objavlja pri edicijah zalo\xc5\xbeb Dru\xc5\xbeina in Mohorjeva dru\xc5\xbeba Celje.\n_START_SECTION_\nNagrade\n_START_PARAGRAPH_\nNa Radiu Slovenija 1 je dobila prvo nagrado za zgodbo Starinarnica v Literarnem nokturnu, ki je iz\xc5\xa1la v zborniku: Tiskarjeva napaka in druge nagrajene zgodbe: nate\xc4\x8daj za kratko zgodbo Radia Slovenija 1991-2001.'